b'\n_START_ARTICLE_\nXIX. legija\n_START_PARAGRAPH_\nDevetnajsta legija (latinsko Legio undevigesima), rimska legija, ki jo je leta 41 ali 40 pr. n. \xc5\xa1t. ustanovil cesar Avgust. 9. septembra leta 9 je bila v bitki z Germani v Tevtobur\xc5\xa1kem gozdu popolnoma uni\xc4\x8dena. Ime legije ni znano. Njen simbol je bil verjetno kozorog, tako kot v drugih legijah, ki jih je ustanovil Avgust._NEWLINE_Legija je bila prvi\xc4\x8d omenjena na Siciliji, kjer je Pompejev sin Sekst Pompej vodil upor, ki je ogrozil dobave \xc5\xbeita Rimu in je zato zahteval ostro ukrepanje._NEWLINE_Leta 30 pr. n. \xc5\xa1t. so se veterani XIX. legije nastanili v bli\xc5\xbeini Pise, preostali del legije pa je bil preme\xc5\xa1\xc4\x8den na mejo ob Renu z baznim taborom v K\xc3\xb6lnu. Legija je v letih 13 \xe2\x80\x93 9 pr. n. \xc5\xa1t. sodelovala v Druzovih, v letih 8 \xe2\x80\x93 5 pr. n. \xc5\xa1t pa v Tiberijevih pohodih v Germanijo. Od leta 5 je bila Germanija rimska provinca in leta 7 je bil za njenega guvernerja imenovan Publij Kvintilij Var._NEWLINE_Leta 9 je poveljnik heru\xc5\xa1ke zavezni\xc5\xa1ke vojske Arminij Vara obvestil o domnevnem uporu Germanov ob Renu. Var kljub opozorilom, da gre za prevaro, v obvestilo ni podvomil in se je z vsemi svojimi tremi legijami (XVII., XVIII. in XIX.) odpravil proti zahodu. 9. septembra je njegova vojska v bli\xc5\xbeini sedanjega Osnabr\xc3\xbccka padla v zasedo, ki so jo spretno pripravili Heruski pod Arminijevim poveljstvom. V bitki v Tevtobur\xc5\xa1kem gozdu so bile vse tri legije popolnoma uni\xc4\x8dene, njihove prapore pa so Germani zaplenili._NEWLINE_V letih 16 do 18 je na prizori\xc5\xa1\xc4\x8de bitke pri\xc5\xa1la rimska vojska pod Germanikovim poveljstvom in pokopala posmrtne ostanke umrlih legionarjev. Izgubljene prapore so Rimljani dobili nazaj v vojnih pohodih leta 14, 15 in 41 in jih odnesli v Marsov tempelj v Rimu._NEWLINE_Izgubljene XVII., XVIII. in XIX. legije niso Rimljani nikoli niti obnovili niti uporabili njihovih \xc5\xa1tevilk, kar je izjemen primer v rimski zgodovini.'